TARYBOS REGLAMENTAS (EB) Nr. 2059/2004
2004 m. spalio 4 d.
iš dalies keičiantis Komisijos sprendimą Nr. 1469/2002/EAPB dėl tam tikrų plieno gaminių iš Kazachstano importui taikomų tam tikrų apribojimų administravimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1)
Europos Bendrijų bei jų valstybių narių ir Kazachstano Respublikos partnerystės ir bendradarbiavimo susitarimas (1) įsigaliojo 1999 m. liepos 1 d.
(2)
Partnerystės ir bendradarbiavimo susitarimo 17 straipsnio 1 dalyje numatyta, kad prekybą Europos anglių ir plieno bendrijos (toliau - EAPB) produktais reglamentuoja to susitarimo III antraštinė dalis, išskyrus jo 11 straipsnį, ir susitarimo dėl kiekybinių priemonių, susijusių su EAPB plieno gaminių mainais, nuostatos.
(3)
2002 m. liepos 22 d. EAPB ir Kazachstano Respublikos Vyriausybė sudarė tokį Susitarimą dėl prekybos tam tikrais plieno gaminiais (2) (toliau - Susitarimas), EAPB vardu patvirtintą Komisijos sprendimu 2002/654/EAPB (3).
(4)
EAPB sutarties galiojimas baigėsi 2002 m. liepos 23 d., ir Europos bendrija perėmė visas EAPB sutartines teises ir pareigas.
(5)
Remdamosi Susitarimo 11 straipsnio 2 dalimi, Šalys susitarė, kad Susitarimo galiojimas turi būti pratęstas ir kad visos šalių teisės ir pareigos pasibaigus tokiam galiojimui pagal jį turi būti išlaikytos.
(6)
Kaip numatyta Susitarimo 2 straipsnio 6 dalyje, Šalys pradėjo konsultacijas ir susitarė, atsižvelgdamos į Europos Sąjungos plėtrą, padidinti Susitarime nustatytas kvotas. Padidinimas yra nustatytas naujajame susitarime, įsigaliojusiame jo pasirašymo dieną (4).
(7)
2002 m. liepos 8 d. Komisijos sprendimas Nr. 1469/2002/EAPB dėl tam tikrų plieno gaminių iš Kazachstano importui taikomų tam tikrų apribojimų administravimo (5) turi būti atitinkamai pakeistas,
PRIĖMĖ ŠĮ REGLAMENTĄ:
1 straipsnis
Sprendimo Nr. 1469/2002/EAPB IV priede 2004 metams nustatytos kvotos yra pakeičiamos šio reglamento priede nustatytomis normomis.
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2004 m. spalio 4 d.